CELEX: 
Language: hr
Date: 2018-02-27 00:00:00
Title: DELEGIRANA DIREKTIVA KOMISIJE (EU) .../… o izmjeni, u svrhu prilagodbe tehničkom napretku, Priloga III. Direktivi 2011/65/EU Europskog parlamenta i Vijeća u pogledu izuzeća za određene električne i elektroničke komponente koje sadrže olovo u staklu ili keramici

OBRAZLOŽENJE
            
            
               1.KONTEKST DELEGIRANOG AKTA
            
            
               Ovom Delegiranom direktivom Komisije mijenja se, u svrhu prilagodbe tehničkom napretku, Prilog III. Direktivi 2011/65/EU Europskog parlamenta i Vijeća o ograničenju uporabe određenih opasnih tvari u električnoj i elektroničkoj opremi (preinačeno)
                  1
                (RoHS 2) u pogledu izuzeća za posebne primjene koje sadržavaju olovo.
            
            
               Direktivom RoHS 2 ograničava se uporaba određenih opasnih tvari u električnoj i elektroničkoj opremi, kako je predviđeno njezinim člankom 4. Na snagu je stupila 21. srpnja 2011.
            
            
               Ograničene tvari popisane su u Prilogu II. Direktivi RoHS 2. Već se provode ograničenja za olovo, živu, kadmij, šesterovalentni krom, polibromirane bifenile i polibromirane difenil-etere, dok će se ograničenja za bis(2-etilheksil)-ftalat (DEHP), benzil-butil-ftalat (BBP), dibutil-ftalat (DBP) i diizobutil-ftalat (DIBP) primjenjivati od 22. srpnja 2019. ili kasnije. U prilozima III. i IV. Direktivi RoHS 2 navode se materijali i komponente električne i elektroničke opreme za posebne primjene koji su izuzeti iz ograničenja za tvari iz članka 4. stavka 1. te direktive.
            
            
               Člankom 5. predviđa se prilagođavanje priloga III. i IV. znanstvenom i tehničkom napretku (uvrštavanje, obnavljanje, izmjene i ukidanje izuzeća). U skladu s člankom 5. stavkom 1. točkom (a) izuzeća se uvrštavaju u priloge III. i IV. samo ako se tim uvrštavanjem ne narušava zaštita okoliša i zdravlja predviđena Uredbom (EZ) br. 1907/2006
                  2
                i ako je ispunjen bilo koji od sljedećih uvjeta: njihova eliminacija ili zamjena izmjenama u dizajnu ili materijalima i komponentama za koje nije potreban ni jedan od materijala ili tvari navedenih u Prilogu II. nije izvediva iz znanstvenih ili tehničkih razloga, pouzdanost zamjenskih tvari nije osigurana ili postoji vjerojatnost da bi ukupni negativni učinci na okoliš, zdravlje i sigurnost potrošača uzrokovani zamjenom bili veći od ukupne koristi takve zamjene za okoliš, zdravlje i sigurnost potrošača.
            
            
               Nadalje, člankom 5. stavkom 1. utvrđuje se da Europska komisija (dalje u tekstu „Komisija”) pojedinačnim delegiranim aktima u skladu s člankom 20. uvrštava materijale i komponente električne i elektroničke opreme za posebne primjene u popise iz priloga III. i IV. Člankom 5. stavkom 3. i Prilogom V. utvrđuje se postupak za podnošenje zahtjeva za odobrenje, obnavljanje i ukidanje izuzeća.
            
            
               2.SAVJETOVANJA PRIJE DONOŠENJA AKTA
            
            
               Od objave Direktive RoHS 2 Komisija je od gospodarskih subjekata primila brojne zahtjeve
                  3
               , u skladu s odredbama članka 5. stavka 3. i Priloga V., za nova izuzeća i za obnavljanje postojećih izuzeća.
            
            
               Sadašnjim se izuzećem iz točke 7(c) Priloga III. dopušta uporaba olova u električnim i elektroničkim komponentama koje olovo sadrže u staklu ili keramici, izuzimajući dielektričnu keramiku u kondenzatorima, npr. u piezoelektroničkim uređajima, ili u staklenim ili keramičkim matričnim spojevima. Komisija je primila deset zahtjeva za obnavljanje tog izuzeća u prosincu 2014. i siječnju 2015. Iako je datum isteka izuzeća iz točke 7(c) za kategorije od 1. do 7. i 10. bio 21. srpnja 2016.
                  4
               , u skladu sa zahtjevima Direktive RoHS (članak 5. stavak 5. drugi podstavak) izuzeće se nastavlja primjenjivati sve dok Komisija ne donese odluku o zahtjevu za obnavljanje. Osim toga, Komisija je u studenomu 2014. primila zahtjev za novo izuzeće (zahtjev br. 2015-1) uporabe olova u tankoslojnim elektroničnim senzornim elementima kao što su piroelektrični ili piezoelektrični senzori, što je primjena obuhvaćena točkom 7(c)-I. Tijekom narednih savjetovanja s podnositeljem zahtjeva dogovoreno je da će se zahtjev 2015-1 ocijeniti u širem kontekstu izuzeća 7(c)-I.
            
            
               Kako bi ocijenila zahtjev za izuzeće, Komisija je pokrenula studiju za provođenje potrebne tehničke i znanstvene procjene, uključujući osmotjedno otvoreno internetsko savjetovanje s dionicima
                  5
                o zahtjevu. U savjetovanju s dionicima primljeno je pet odgovora. 
            
            
               Objavljeno je završno izvješće koje sadržava procjenu zahtjeva
                  6
               ; dionici su obaviješteni.
            
            
               Komisija se naknadno savjetovala sa stručnom skupinom država članica za delegirane akte u okviru Direktive RoHS 2 na stručnom sastanku održanom 15. prosinca 2016., koji je uključivao izlaganja podnositelja zahtjeva i dionika na koje se to najviše odnosi. Stručnjaci su se složili s nacrtom koji je predložila Komisija, uz veliku većinu odsutnih ili suzdržanih članova. U skladu sa Smjernicama za bolju regulativu nacrt delegirane direktive objavljen je na portalu za bolju regulativu na razdoblje od četiri tjedna tijekom kojeg se javnost mogla očitovati. Primljene su dvije primjedbe u kojima je podržan nacrt akta. Poduzeti su svi potrebni koraci u skladu s člankom 5. stavcima od 3. do 7. u vezi s izuzećima za ograničenja za tvari. Zbog velikog broja istodobnih zahtjeva za izuzeće i povezanih administrativnih zahtjeva u postupku donošenja odluke Komisije primijenjeni su drugi rokovi u skladu s člankom 5. stavkom 5. Vijeće i Europski parlament obaviješteni su o svim aktivnostima.
            
            
               U završnom izvješću posebno su istaknute sljedeće tehničke informacije i ocjene:
            
            
               U keramici olovo pruža određena dielektrična, piezoelektrična, piroelektrična, feroelektrična, poluvodička i magnetska svojstva u širokom rasponu primjena u pogledu temperature, voltaže i/ili frekvencija. U staklu olovo pruža ključna svojstva kao što su sniženje točke taljenja i omekšavanja te povećanje obradivosti, strojne obradivosti, kemijske stabilnosti i drugo. Staklo koje sadržava olovo može se upotrebljavati u velikom broju primjena, uključujući izolaciju, zaštitu, otpor, povezivanje ili hermetičko pečaćenje.
            
            
               Trenutačno su zamjena ili uklanjanje olova u staklu i/ili keramici još uvijek znanstveno i tehnički neizvedivi. 
            
            
               Rezultati ocjenjivanja za kategorije od 1. do 7. i 10. pokazali su da je najmanje jedan od relevantnih kriterija iz članka 5. stavka 1. točke (a) zadovoljen u zahtjevu za izuzeće u pogledu točke 7(c) Priloga III. Budući da za predmetne primjene danas ne postoje pouzdana zamjenska rješenja te se ne očekuje da će ona biti dostupna u skoroj budućnosti, opravdano je produljenje izuzeća s razdobljem valjanosti do 21. srpnja 2021.; budući da pouzdane zamjene još uvijek nisu dostupne, za to se razdoblje ne očekuju negativni društveno-gospodarski utjecaji zamjene. Ne očekuje se ni da će odobreno razdoblje valjanosti imati negativne učinke na inovaciju, a kraće bi razdoblje te sporedne izmjene teksta mogle stvoriti nepotrebno administrativno opterećenje za industriju. Kako bi se izbjeglo preklapanje područja primjene izuzeća u Prilogu III., u predloženom se tekstu objašnjava da su primjene obuhvaćene izuzećem iz točke 34 isključene iz izuzeća iz točke 7(c)-I. 
            
            
               Za kategorije osim kategorija od 1. do 7. i kategorije 10. postojeće se izuzeće nastavlja primjenjivati u razdobljima valjanosti utvrđenima u članku 5. stavku 2. Tim izuzećem ne smanjuje se zaštita okoliša i zdravlja predviđena Uredbom (EZ) br. 1907/2006 (Uredba REACH) u skladu s člankom 5. Direktive 2011/65/EU.
            
            
               3.PRAVNI ELEMENTI DELEGIRANOG AKTA
            
         
         
            
               Delegiranom direktivom odobrava se izuzeće od ograničenja iz članka 4. stavka 1., za uporabu olova u posebnim primjenama, koje treba uvrstiti u Prilog III. Direktivi 2011/65/EU.
            
            
               Kako je propisano Direktivom 2011/65/EU te posebno u skladu sa zahtjevima iz njezina članka 5. stavka 1. točke (a), instrument je delegirana direktiva.
            
            
               Cilj je delegirane direktive doprinijeti zaštiti zdravlja ljudi i okoliša te uskladiti odredbe za funkcioniranje unutarnjeg tržišta u području električne i elektroničke opreme dopuštanjem uporabe inače zabranjenih tvari za posebne primjene u skladu s odredbama i pod uvjetima Direktive RoHS 2 te postupkom utvrđenim tom direktivom za prilagođavanje priloga III. i IV. znanstvenom i tehničkom napretku.
            
            
               U skladu s načelom proporcionalnosti, ova mjera ne prelazi ono što je potrebno za ostvarivanje njezina cilja.
            
            
               Prijedlog ne utječe na proračun EU-a.
            
            
            
               DELEGIRANA DIREKTIVA KOMISIJE (EU) .../…
            
            
               оd 27.2.2018.
            
            
               o izmjeni, u svrhu prilagodbe tehničkom napretku, Priloga III. Direktivi 2011/65/EU Europskog parlamenta i Vijeća u pogledu izuzeća za određene električne i elektroničke komponente koje sadrže olovo u staklu ili keramici
            
            
               (Tekst značajan za EGP)
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Direktivu 2011/65/EU Europskog parlamenta i Vijeća od 8. lipnja 2011. o ograničenju uporabe određenih opasnih tvari u električnoj i elektroničkoj opremi
                  7
               , a osobito njezin članak 5. stavak 1. točku (a),
            
            
               budući da:
            
            
               (1) 
                     Direktivom 2011/65/EU propisuje se da države članice moraju osigurati da električna i elektronička oprema stavljena na tržište ne sadržava olovo.
            
            
               (2)
                     Sadašnjim se izuzećem iz točke 7(c) Priloga III. Direktivi 2011/65/EU dopušta uporaba olova u električnim i elektroničkim komponentama koje olovo sadrže u staklu ili keramici, izuzimajući dielektričnu keramiku u kondenzatorima, npr. u piezoelektroničkim uređajima, ili u staklenim ili keramičkim matričnim spojevima do 21. srpnja 2016. Komisija je u skladu s člankom 5. stavkom 5. Direktive 2011/65/EU primila zahtjev za obnavljanje tog izuzeća u pogledu kategorija od 1. do 7. i 10. prije 21. siječnja 2015. Osim toga, Komisija je u studenomu 2014. primila zahtjev za novo izuzeće (zahtjev br. 2015-1) uporabe olova u tankoslojnim elektroničnim senzornim elementima kao što su piroelektrični ili piezoelektrični senzori, što je primjena obuhvaćena točkom 7(c)-I. Tijekom narednih savjetovanja s podnositeljem zahtjeva dogovoreno je da će se zahtjev 2015-1 ocijeniti u širem kontekstu izuzeća iz točke 7(c)-I.
            
            
               (3)
                     U keramici olovo pruža određena dielektrična, piezoelektrična, piroelektrična, feroelektrična, poluvodička i magnetska svojstva u širokom rasponu primjena u pogledu temperature, voltaže ili frekvencija. U staklu olovo pruža ključna svojstva kao što su sniženje točke taljenja i omekšavanja, povećanje obradivosti, strojne obradivosti, kemijske stabilnosti i drugo. Staklo koje sadržava olovo može se upotrebljavati u velikom broju primjena, uključujući izolaciju, zaštitu, otpor, povezivanje ili hermetičko pečaćenje.
            
            
               (4)
                     Trenutačno su zamjena ili uklanjanje olova u staklu i/ili keramici još uvijek znanstveno i tehnički neizvedivi. 
            
            
               (5)
                     Budući da za primjene u kategorijama od 1. do 7. i 10. trenutačno ne postoje dovoljno pouzdana zamjenska rješenja te se ne očekuje da će ona biti dostupna u skoroj budućnosti, opravdano je produljenje razdoblja valjanosti izuzeća do 21. srpnja 2021., dok bi kraće razdoblje i sporedne izmjene u tekstu mogle stvoriti nepotrebno administrativno opterećenje za industriju. Kako bi se izbjeglo preklapanje područja primjene izuzeća u Prilogu III., u predloženom se tekstom objašnjava da su primjene obuhvaćene izuzećem iz točke 34 isključene iz izuzeća iz točke 7(c)-I. Za kategorije osim kategorija od 1. do 7. i kategorije 10. postojeće se izuzeće nastavlja primjenjivati u razdobljima valjanosti utvrđenima u članku 5. stavku 2. drugom podstavku Direktive 2011/65/EU.
            
            
               (6)
                     Direktivu 2011/65/EU trebalo bi stoga na odgovarajući način izmijeniti, 
            
         
         
            
            
               DONIJELA JE OVU DIREKTIVU:
            
            
               Članak 1.
            
            
               Prilog III. Direktivi 2011/65/EU mijenja se kako je utvrđeno u Prilogu ovoj Direktivi.
            
            
               Članak 2.
            
            
               1.Države članice najkasnije do [posljednjeg dana dvanaestog mjeseca nakon dana stupanja na snagu ove Direktive] donose i objavljuju zakone i druge propise potrebne za usklađivanje s ovom Direktivom. One Komisiji odmah dostavljaju tekst tih odredaba.
            
            
               One te odredbe primjenjuju od [posljednjeg dana dvanaestog mjeseca nakon dana stupanja na snagu ove Direktive + 1 dan].
            
            
               Kada države članice donose te odredbe, one sadržavaju upućivanje na ovu Direktivu ili se na nju upućuje prilikom njihove službene objave. Države članice određuju načine tog upućivanja.
            
            
               2.Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.
            
            
               Članak 3.
            
            
               Ova Direktiva stupa na snagu dvadesetog dana od dana objave u Službenom listu Europske unije.
            
            
               Članak 4.
            
            
               Ova je Direktiva upućena državama članicama.
            
            
               Sastavljeno u Bruxellesu 27.2.2018.
            
            
               
                     Za Komisiju
               
               
                     Predsjednik
                     Jean-Claude JUNCKER
               
            
         
         
            
                  
                     (1)
                  
                        SL L 174, 1.7.2011., str. 88.
               
               
                  
                     (2)
                  
                        SL L 396, 30.12.2006., str. 1.
               
               
                  
                     (3)
                  
                        Popis je dostupan na: 
                  http://ec.europa.eu/environment/waste/rohs_eee/adaptation_en.htm
                  .
               
               
                  
                     (4)
                  
                        Te su kategorije: 1. veliki kućanski uređaji; 2. mali kućanski uređaji; 3. oprema informatičke tehnike (IT) i oprema za telekomunikacije; 4. oprema široke potrošnje za razonodu; 5. rasvjetna oprema; 6. električni i elektronički alati; 7. igračke, oprema za razonodu i sportska oprema; 10. automatski samoposlužni uređaji. Kategorije EEO-a navedene su u Prilogu I. Direktivi RoHS.
               
               
                  
                     (5)
                  
                        
                  Razdoblje savjetovanja:
                   od 21.8.2015. do 16.10.2015.
               
               
                  
                     (6)
                  
                  
                        
                     https://bookshop.europa.eu/en/assistance-to-the-commission-on-technological-socio-economic-and-cost-benefit-assessment-related-to-exemptions-from-the-substance-restrictions-in-electrical-and-electronic-equipment-pbKH0416554/
                     .
                  
               
               
                  
                     (7)
                  
                        SL L 174, 1.7.2011., str. 88.
               
            
      
    ---documentbreak--- 
      
         
         
            
               PRILOG
            
            
               U Prilogu III. Direktivi 2011/65/EU točka 7(c)-I zamjenjuje se sljedećim:
            
            
                     
                        „7(c)-I
                     
                  
                  
                     
                        Električne i elektroničke komponente koje olovo sadrže u staklu ili keramici, izuzimajući dielektričnu keramiku u kondenzatorima, npr. u piezoelektroničkim uređajima, ili u staklenim ili keramičkim matričnim spojevima
                     
                  
                  
                     
                        Primjenjuje se za kategorije od 1. do 7. i 10. (osim primjena obuhvaćenih točkom 34.) te istječe 21. srpnja 2021.
                     
                     
                        Za kategorije 8. i 9. osim medicinskih proizvoda za dijagnostiku in vitro te instrumente za praćenje i kontrolu u industriji istječe 21. srpnja 2021.
                     
                     
                        Za medicinske proizvode za dijagnostiku in vitro iz kategorije 8.istječe 21. srpnja 2023.
                     
                     
                        Za instrumente za praćenje i kontrolu u industriji iz kategorije 9. te za kategoriju 11. istječe 21. srpnja 2024.“